ВАВЁРЧЫНА РАНІЦА

Усю доўгую ноч валіў снег. Падаў мяккімі камякамі, ціха шапочучы на шурпатых ствалах дрэў.

Ранкам лес стаў падобны на казачны. Быццам ва ўзбітай пене нерухома стаялі кучаравыя лазнякі, у алмазы прыбраліся бярозкі, дубы. Белымі баранчыкамі таўпіліся засыпаныя снегам маладыя елачкі.

На ўскрайку палянкі стаіць старая елка, на елцы — гняздо. Цёплае, зробленае з тонкіх галінак i моху. Усярэдзіне жытло клапатліва выслана мяккім пухам i пер'ем. Здалёк жа яно падобна на белы камяк снегу.

Але вось з аднаго боку гэтага белага камяка адваліўся снег. 3 адтуліны вытыркнулася рыжая галоўка. Вавёрка? Яна самая!

Агледзеўся звярок па баках — ці няма дзе паблізу якой небяспекі — і вышмыгнуў з гнязда. Прымасціўся на зялёнай галінцы i пачаў умывацца. Трэ лапкамі пыску, за вушкамі, старанна на грудках пушыстую поўсць прыгладжвае. Умыўшыся, вавёрка пачынае па дрэвах гойсаць — лётае ўніз, угору, на гнуткіх галінках гушкаецца, з шышкамі гуляе.

Нагуляўшыся, вавёрка спусцілася на зямлю.

Пад маладымі дрэўцамі ляжыць завалены снегам лоўж. Нейкі час яе не было відаць. Heўзабаве вавёрка паказалася з другога боку лаўжа.У зубах — жолуд. Спрытна ўскочыла на пень, села на заднія лапкі, ачысціла жолуд ад шкарлупіны i з'ела. Пасля дастала з-пад галля другі, потым — арэх. Аказваецца, пад лаўжом у звярка зімовы склад, клапатліва зроблены яшчэ восенню.

Вавёрка пабегала нейкі час па лесе, заблытваючы свой след, потым узлезла на тоўстую сасну, пераскокваючы з галіны на галіну, вярнулася на старую елку.

3 цёплага гнязда яна акінула позіркам заснежаны лес, потым узяла ўзубы кавалачак моху і закрыла ім уваход — каб цяплей у гняздзе было.

Што ж, нагулялася, паснедала — трэба i адпачыць. Падрэмле так рыжуха гадзінку-другую i зноў за справу. Вавёрка — звярок дзейны.